[{"text_idx": "#000000", "text": "Uned Datblygu Dysgu ac Addysgu"}, {"text_idx": "#000002", "text": "Yn yr wythnos yn dechrau 12 Gorffennaf cynhaliodd yr Uned Datblygu Dysgu ac Addysgu y prosiect Beth yw modiwl Blackboard wedi\u2019i gynllunio\u2019n dda? Dewiswyd 9 myfyriwr yn Llysgenhadon Dysgu i weithio gyda ni. Roedd y grw\u0302p yn cynnwys: un myfyriwr Hanes israddedig 3edd flwyddyn, un myfyriwr Astudiaethau Plentyndod israddedig 3edd flwyddyn, dau fyfyriwr israddedig Llenyddiaeth Saesneg ac Ysgrifennu Creadigol 2il flwyddyn, un myfyriwr Economeg israddedig 3edd flwyddyn, un myfyriwr Hawliau Dynol a Chyfraith Ddyngarol Ryngwladol uwchraddedig, un myfyriwr 3edd flwyddyn a dau fyfyriwr 2il flwyddyn Seicoleg israddedig."}, {"text_idx": "#000003", "text": "Trwy gydol y prosiect bu\u2019r myfyrwyr yn gweithio ar y tasgau canlynol, yn annibynnol ac yn rhan o\u2019r grw\u0302p:"}, {"text_idx": "#000004", "text": "taflu syniadau am yr hyn mae\u2019n ei olygu i fodiwl fod wedi\u2019i gynllunio\u2019n ddacynhyrchu rhestr o eitemau y dylid eu cynnwys mewn modiwl Blackboardcategoreiddio\u2019r rhestr o eitemaucymryd rhan mewn profion defnyddioldeb ar ddau fodiwl Blackboard sy\u2019n bodoli eisoesrhoi taith i ni drwy fodiwl Blackboard yn eu hadran oedd yn un hylawysgrifennu blog byr ar un agwedd ar gynllun modiwl sy\u2019n bwysig iddyn nhw gydag awgrymiadau ymarferol i staff addysgunodi problemau cyffredin mewn modiwlau Blackboard, myfyrio ar eu heffaith, a chreu set o argymhellion yngly\u0302n a\u0302\u2019u datryscynnig newidiadau i Isafswm Presenoldeb Gofynnol Blackboard"}, {"text_idx": "#000005", "text": "Dros yr wythnosau nesaf, byddwn yn cyhoeddi canfyddiadau\u2019r prosiect yn cynnwys blogiau gan y Llysgenhadon eu hunain. Rydyn ni\u2019n ddiolchgar iawn i Angela, Erin, Katie, Ammaarah, Elisa, Lucie, Charlotte, Gabriele a Nathalia am eu gwaith caled ar y prosiect. Credwn y bydd yr holl staff yn ystyried y canfyddiadau yr un mor ddefnyddiol ag y gwnaethom ni."}, {"text_idx": "#000006", "text": "Wrth i fy nghyfnod i fel Arbenigwr Dysgu Ar-lein yr Uned ddod i ben, rwy\u2019n hynod o falch a diolchgar i allu gorffen drwy gynnal y prosiect hwn. Rydw i wir yn credu y dylai cynnwys myfyrwyr yn weithredol wrth gynllunio eu dysgu fod yn flaenoriaeth ac rwy\u2019n gobeithio am fwy o gyfleoedd ar gyfer partneriaethau staff-myfyrwyr. Hoffwn ddiolch i\u2019r holl staff y cefais gyfle i weithio gyda nhw dros y misoedd diwethaf, diolch am eich gwaith ysbrydoledig a\u2019ch ymrwymiad parhaus i ddarparu\u2019r profiad gorau bosibl i\u2019n myfyrwyr."}, {"text_idx": "#000007", "text": "2020/21 Siaradwyr ac Adnoddau Allanol"}, {"text_idx": "#000008", "text": "Fel rhan o raglen DPP eleni, cawsom groesawu nifer o siaradwyr gwadd a\u2019n cyflwynodd i safbwyntiau newydd ac arbenigedd unigryw ar amrywiol agweddau ar ddysgu ac addysgu. Er mwyn paratoi am y flwyddyn sydd i ddod, hoffem eich atgoffa o rai o\u2019r pynciau a drafodwyd a\u2019r adnoddau sydd ar gael i chi. Ein gobaith yw, trwy ddatblygu ar y sesiynau hyn a sesiynau eraill a drefnwyd i chi gan yr Uned eleni, y byddwch yn teimlo\u2019n barod i addasu ac arloesi wrth addysgu."}, {"text_idx": "#000010", "text": "Rhannodd prif siaradwr gwadd cynhadledd yr haf diwethaf, yr Athro Ale Armellini, ei fewnwelediad a\u2019i gyngor ar ddysgu arloesol ac addysgeg ar-lein."}, {"text_idx": "#000012", "text": "Yng Nghynhadledd Fach gyntaf y flwyddyn, cawsom gyfle i wrando ar Dr Naomi Winstor oedd yn dadlau mai mater o ddyluniad, yn y bo\u0302n, yw cynyddu\u2019r defnydd a wneir gan fyfyrwyr o adborth, ac y gellir trawsffurfio rhan y myfyrwyr mewn asesiad trwy roi cyfleoedd iddynt ddatblygu\u2019r sgiliau angenrheidiol i ddefnyddio adborth yn effeithiol, a rhoi cyfleoedd iddynt ddefnyddio adborth,."}, {"text_idx": "#000014", "text": "Ym mhrif araith y Gynhadledd Fach hon, dysgodd y gynulleidfa am elfennau allweddol seicoleg gadarnhaol yng nghyd-destun addysg uwch a strategaethau ymarferol er mwyn gwella eu lles eu hunain."}, {"text_idx": "#000016", "text": "Edrychodd Kate Lister o Advance HE ar greu cymunedau digidol effeithiol a all gyfrannu at roi ymdeimlad o berthyn a phwrpas i fyfyrwyr, hyrwyddo cysylltiadau ystyrlon, a rhoi cefnogaeth heb ddibynnu ar y campws."}, {"text_idx": "#000019", "text": "Dr Sally Brown a Dr Kay Sambell \u2013 Improving assessment and feedback processes post-pandemic: authentic approaches to improve student learning and engagement."}, {"text_idx": "#000020", "text": "Yn ystod ein Gw\u0302yl Fach ar asesu, arweiniodd Dr Sally Brown a Dr Kay Sambell weithdy a gynlluniwyd i atgyfnerthu\u2019r hyn a ddysgwyd yn ystod y newidiadau cymhleth a wnaed gan academyddion y llynedd, ac edrych yn fanwl ar y syniad o ddulliau asesu dilys."}, {"text_idx": "#000021", "text": "Dolen i\u2019r recordiadau a\u2019r adnoddau"}, {"text_idx": "#000023", "text": "Gwahoddwyd yr Athro Mick Healey a Dr Ruth Healey i gyflwyno gweithdy yngly\u0302n a\u0302 phartneriaethau rhwng myfyrwyr ac aelodau staff, a chawsant eu holi ynghylch cael myfyrwyr i gymryd rhan yn y prosiectau a\u2019r darpariaethau rydym yn eu cyflwyno ar hyn o bryd."}, {"text_idx": "#000025", "text": "Roedd siaradwr gwadd cyntaf Cynhadledd Dysgu ac Addysgu eleni yn so\u0302n am flaenoriaethu iechyd a lles staff."}, {"text_idx": "#000026", "text": "Andy McGregor: What will assessment look like in five years?"}, {"text_idx": "#000027", "text": "Cawsom gyfle hefyd i wrando ar Andy McGregor o JISC yn so\u0302n am ddyfodol asesu. Sgwrs yn seiliedig ar bapur JISC: The future of assessment: five principles, five targets for 2025, sy\u2019n gosod pum targed am y bum mlynedd nesaf er mwyn datblygu asesu i fod yn fwy dilys a hygyrch, a\u2019i awtomeiddio\u2019n briodol ac yn ddiogel."}, {"text_idx": "#000029", "text": "Yn olaf, cafodd y brif araith yng nghynhadledd eleni ei chyflwyno gan Dr Chrissi Neratzi a siaradodd am addysgeg agored a hyblyg."}, {"text_idx": "#000031", "text": "Cyflwynodd Joe Probert ac Izzy Whitley o Vevox, sef meddalwedd pleidleisio\u2019r brifysgol, sesiwn ar sut i ddefnyddio pleidleisio\u2019n effeithiol er mwyn ennyn diddordeb dysgwyr."}, {"text_idx": "#000033", "text": "Mae\u2019r ail astudiaeth achos ar ddefnyddio offer rhyngweithiol Blackboard yn dangos defnydd effeithiol o brofion ar gyfer asesiadau adolygol a ffurfiannol gan Dr Ruth Wonfor o IBERS."}, {"text_idx": "#000034", "text": "Pa offeryn ydych chi\u2019n ei ddefnyddio a sut?"}, {"text_idx": "#000035", "text": "Rwy\u2019n defnyddio profion Blackboard un ai ar gyfer profion adolygol neu brofion ffurfiannol yn y rhan fwyaf o\u2019m modiwlau."}, {"text_idx": "#000036", "text": "Pam dewis yr offeryn hwn?"}, {"text_idx": "#000037", "text": "Rydw i wedi dewis defnyddio profion Blackboard am amrywiaeth o resymau. O ran y profion adolygol, rydw i wedi eu defnyddio mewn modiwl i\u2019r flwyddyn gyntaf ar anatomeg a ffisioleg. Mae\u2019r modiwl hwn yn rhoi llawer o wybodaeth sylfaenol ar fywydeg elfennol a ddefnyddir gan y myfyrwyr ym modiwlau\u2019r dyfodol, felly roedd arna i eisiau cynllunio asesiad a fyddai\u2019n fodd i roi prawf ar amrywiaeth eang o bynciau ar draws y modiwl sy\u2019n bodloni canlyniadau dysgu eithaf eang. Mae profion aml-ddewis wedi gweithio\u2019n dda iawn ar gyfer hyn ac mae\u2019n cyd-fynd yn dda a\u0302\u2019r gwaith rwy\u2019n ei wneud yn y modiwl i geisio annog y myfyrwyr i ddefnyddio cardiau fflach i ddysgu. Mae budd y cardiau fflach yn amlwg i\u2019r myfyrwyr yn y prawf hwn."}, {"text_idx": "#000038", "text": "Ar gyfer yr asesiadau ffurfiannol, rydw i wedi dewis defnyddio profion Blackboard am amrywiaeth o resymau. Yn y gorffennol, rydw i wedi tueddu i\u2019w defnyddio fel ffordd i fyfyrwyr brofi eu dealltwriaeth ar ddiwedd pwnc. Ond, yn ystod y cyfnod o ddysgu ar-lein rydw i wedi dechrau eu defnyddio i ofyn cwestiynau y byddwn i wedi eu gofyn yn y ddarlith i wneud yn siw\u0302r bod pawb yn deall. Mae hyn wedi bod yn wych er mwyn fy helpu i strwythuro\u2019r addysg a gwneud yn siw\u0302r nad yw\u2019r myfyrwyr yn brysio ymlaen i adrannau newydd heb ddeall yn iawn beth oedd angen iddynt ei wneud yn yr adran flaenorol."}, {"text_idx": "#000039", "text": "Sut wnaethoch chi gynllunio\u2019r gweithgaredd gyda\u2019r offeryn hwn?"}, {"text_idx": "#000040", "text": "Rwy\u2019n cynllunio\u2019r profion Blackboard yn unol a\u0302\u2019u defnydd yn llwyr. Mae\u2019r profion adolygol yn eithaf anhyblyg gyda chwestiynau aml-ddewis yn unig. Rwy\u2019n tueddu i ddefnyddio cwestiynau safonol eu ffurf; dewis yr ateb cywir i gwestiwn, dewis y datganiad cywir neu ofyn at ba strwythur yn y ddelwedd mae saeth yn pwyntio. Yn ystod cyfnod Covid-19 pan oedd y myfyrwyr yn sefyll y profion hyn gartref, rydw i wedi bod yn cynnwys rhywfaint o gwestiynau ateb byr yn y prawf aml-ddewis hefyd. Mae\u2019r cwestiynau hyn wedi gweithio\u2019n dda iawn er mwyn atal myfyrwyr rhag chwilio am yr ateb i bob cwestiwn aml-ddewis ac wedi rhannu\u2019r marciau\u2019n dda."}, {"text_idx": "#000041", "text": "Rwy\u2019n defnyddio ystod ehangach o opsiynau ar gyfer y profion ffurfiannol er mwyn cyd-fynd a\u0302\u2019r hyn rydw i eisiau i\u2019r myfyrwyr ei ddysgu. Er enghraifft, rydw i wedi defnyddio\u2019r cwestiynau paru ar o\u0302l mynd trwy\u2019r derminoleg, fel bod yn rhaid i\u2019r myfyrwyr baru\u2019r termau a\u0302\u2019r disgrifiad cywir. Rydw i hefyd yn ceisio defnyddio\u2019r adborth i\u2019r cwestiynau ffurfiannol hyn i annog y myfyrwyr i lywio eu dysg eu hunain. Felly yn hytrach na dweud wrth y myfyrwyr eu bod wedi ateb cwestiwn yn anghywir a rhoi\u2019r ateb cywir iddynt, rwy\u2019n defnyddio\u2019r adborth i gyfeirio\u2019r myfyrwyr at y sleid neu\u2019r rhan o\u2019r ddarlith lle mae\u2019r ateb i\u2019w gael. Y gobaith yw bod hyn yn eu hannog i strwythuro mwy ar eu gwaith dysgu ac adolygu."}, {"text_idx": "#000042", "text": "Yn olaf, yn ystod y cyfnod o ddysgu ar-lein rydw i\u2019n gweld bod rhyddhau deunyddiau\u2019n ymaddasol (adaptive release) ar y cyd a\u0302\u2019r profion BB yn fuddiol iawn er mwyn strwythuro pynciau. Byddaf yn aml yn dechrau rhai darlithoedd trwy adolygu rhywfaint o wybodaeth y dylai\u2019r myfyrwyr fod wedi ei astudio yn y modiwlau blaenorol sy\u2019n sail i\u2019r pwnc y byddwn yn ei astudio yn y sesiwn honno. Felly rydw i wedi defnyddio profion BB i wneud y gwaith adolygu hwn. Rwy\u2019n defnyddio\u2019r adborth i gyfeirio\u2019r myfyrwyr at wybodaeth bellach os oes angen iddynt roi sglein ar eu dealltwriaeth ac yna\u2019n defnyddio dull rhyddhau deunyddiau\u2019n ymaddasol i ryddhau\u2019r pwnc iddynt ar o\u0302l iddynt roi cynnig ar y cwis adolygu yn unig. Mae\u2019r myfyrwyr yn cael cyfarwyddiadau clir er mwyn gallu rhoi cynnig ar y cwis a byddant wedyn yn cael mynd ymlaen i bwnc y ddarlith. Roedd hyn i weld yn gweithio\u2019n dda ac felly rwy\u2019n gobeithio dal ati gyda hyn er mwyn rhoi\u2019r gorau i adolygu yn y darlithoedd a threulio mwy o amser yn defnyddio\u2019r wybodaeth a ddysgir yn y darlithoedd."}, {"text_idx": "#000043", "text": "Beth yw barn eich myfyrwyr am yr offeryn hwn?"}, {"text_idx": "#000044", "text": "Rydw i wedi cael adborth eithaf da gan y myfyrwyr ar y profion BB. Mae llawer ohonynt wedi so\u0302n eu bod yn eu helpu i astudio a mynd dros bynciau er mwyn deall lle mae angen iddynt ymdrechu fwy gyda\u2019u hastudiaeth bellach. Rydw i hefyd wedi helpu i leihau gorbryder myfyrwyr yngly\u0302n a\u0302\u2019r profion adolygol terfynol trwy ddefnyddio profion ffurfiannol trwy gydol y modiwl. Gan fod y prawf adolygol rwy\u2019n ei ddefnyddio yn un ar fodiwl y flwyddyn gyntaf yn semester 1, mae\u2019r myfyrwyr yn aml yn eithaf pryderus yngly\u0302n a\u0302\u2019r hyn i\u2019w ddisgwyl ar lefel prifysgol. Gallaf felly eu cyfeirio at y profion ffurfiannol fel enghreifftiau o lefel y cwestiynau y bydd disgwyl iddynt eu hateb yn yr arholiad."}, {"text_idx": "#000045", "text": "Oes gennych chi unrhyw gyngor defnyddiol i bobl sydd eisiau defnyddio\u2019r offeryn hwn?"}, {"text_idx": "#000046", "text": "Fy mhrif gyngor fyddai rhoi digon o amser i chi\u2019ch hun i lunio\u2019r profion. Mae\u2019r cam cychwynnol o ysgrifennu cwestiynau ac adborth da i\u2019r myfyrwyr yn cymryd peth amser. Ond ar o\u0302l i chi dreulio\u2019r amser hwnnw, mae\u2019r profion yn barod i\u2019w defnyddio bob blwyddyn. Heb os, mae\u2019n werth yr amser a dreulir er mwyn helpu\u2019r myfyrwyr ac i gael syniad o\u2019u dealltwriaeth, a gweld lle gall fod angen rhoi mwy o eglurhad ar bynciau. Gwnewch yn siw\u0302r hefyd eich bod yn sefyll y profion eich hun! Wrth wneud y prawf fy hun, rydw i wedi sylwi ar ambell i gamgymeriad neu gwestiynau sydd angen bod yn fwy eglur ac mae\u2019n ddefnyddiol iawn er mwyn gweld sut bydd fformat terfynol y cwestiynau yn ymddangos i\u2019r myfyrwyr."}, {"text_idx": "#000049", "text": "Os ydych chi\u2019n bwriadu defnyddio profion Blackboard yn ddull o arholi ar-lein, cysylltwch a\u0302 ni ar eddysgu@aber.ac.uk."}, {"text_idx": "#000050", "text": "Yn ddiweddar, traddododd yr Athro Rafe Hallett o Brifysgol Keele brif araith a oedd yn ymchwilio i\u2019r cysyniad o fyfyrwyr fel cynhyrchwyr digidol."}, {"text_idx": "#000051", "text": "Roedd ei gyflwyniad yn annog addysgwyr i ddarganfod pa ddulliau y mae myfyrwyr eisoes yn eu defnyddio i gyd-greu ac sy\u2019n eu galluogi i gydweithredu wrth gynhyrchu gwybodaeth. Yn o\u0302l yr Athro Hallett, mae\u2019r dull saerni\u0308ol hwn o weithio yn arwain at brofiad mwy ystyrlon. Mae\u2019r myfyrwyr yn creu allbynnau sydd ar gael yn allanol i systemau prifysgol a gellir eu dangos a\u2019u rhannu fel eu hallbynnau \u2018nhw\u2019. Mae hyn yn cyfrannu at yr ymdeimlad bod eu gwaith \u2018o bwys\u2019, ac mae\u2019n hollol wahanol i gyflwyno asesiad gan ddilyn y diwyg arferol, h.y. asesiad sy\u2019n cael ei ddarllen, ei farcio a\u2019i archifo."}, {"text_idx": "#000052", "text": "Mae galluogi myfyrwyr i fod yn gynhyrchwyr digidol yn golygu bod angen iddynt adeiladu ar y sgiliau sydd ganddynt eisoes ac i ddatblygu critigolrwydd digidol er mwyn dewis yr adnoddau digidol cywir ar gyfer yr hyn y maent yn ceisio\u2019i wneud. Mae\u2019n un ffordd o hwyluso asesiadau mwy dilys, sy\u2019n gysyniad a drafodwyd gan Kay Sambell a Sally Brown yn ein gw\u0302yl fach yn ddiweddar."}, {"text_idx": "#000053", "text": "Beth sydd angen i ni ei ystyried wrth gynllunio ar gyfer addysgu yn 2021/22?"}, {"text_idx": "#000054", "text": "Mae bron yn amser paratoi ar gyfer addysgu yn 2021/22. Er bod llawer o ansicrwydd o hyd ynghylch yr hyn y byddwn yn gallu ei ddarparu, hoffem rannu rai pwyntiau gyda chi sy\u2019n werth eu hystyried wrth gynllunio ar gyfer y flwyddyn nesaf. Mae\u2019r pwyntiau hyn yn codi o\u2019n myfyrdodau a\u2019n profiadau o gefnogi staff a myfyrwyr dros y flwyddyn academaidd ddiwethaf, yn ogystal ag ystyriaethau gan gydweithwyr ar draws y sector."}, {"text_idx": "#000055", "text": "Sut fyddwn ni\u2019n mesur i ba raddau mae myfyrwyr yn ymgysylltu?"}, {"text_idx": "#000056", "text": "Mae\u2019r hyn mae ymgysylltiad myfyrwyr yn ei olygu a sut rydym ni\u2019n ei fesur wedi newid dros y flwyddyn ddiwethaf. O\u2019r blaen mae\u2019n bosibl y byddem ni\u2019n mesur ymgysylltiad myfyrwyr drwy edrych ar eu cyfranogiad yn ystod sesiynau wyneb yn wyneb neu fonitro eu presenoldeb. Ers i ni fod yn addysgu ar-lein, rydym ni efallai\u2019n talu mwy o sylw i ystadegau Panopto, eu cyfranogiad mewn gweithgareddau rhyngweithiol ar Blackboard a sgwrsio yn Teams. Gall egluro\u2019r hyn mae ymgysylltu\u2019n ei olygu i chi a sut rydych chi am ei fesur mewn fformat cyflwyno sy\u2019n debygol o fod yn newydd i chi a\u2019ch myfyrwyr, eich helpu i werthuso eich dulliau a helpu myfyrwyr i ddeall yr hyn a ddisgwylir ganddynt (Love & El Hakim, 2020)."}, {"text_idx": "#000057", "text": "Cymerwch olwg ar y blogiad Monitro Ymgysylltiad Myfyrwyr wrth addysgu ar-lein. (gweithgareddau anghydamserol)Sut allaf i sicrhau dealltwriaeth wrth addysgu ar-lein? (sesiynau ar-lein cydamserol)"}, {"text_idx": "#000058", "text": "Beth fydd ei angen ar ein myfyrwyr?"}, {"text_idx": "#000059", "text": "Yn ystod y pandemig fe wyddom fod llawer o fyfyrwyr yn dioddef unigedd, yn astudio mewn amrywiol amgylcheddau cartref ac yn brwydro gyda gorbryder a chymhelliad. O hyn ymlaen bydd angen i ni roi ystyriaeth i hyn a chydbwyso\u2019r angen cynyddol am oriau cyswllt a chymdeithasoli gydag arferion addysgegol gorau. Er na allwn edrych ymlaen at y flwyddyn nesaf gyda sicrwydd, mae\u2019n hanfodol ein bod yn darparu ymdeimlad o strwythur i\u2019n myfyrwyr lle bo\u2019n bosibl. Un o\u2019r arferion gorau a bwysleisiwyd dros y misoedd diwethaf yw creu \u2018mapiau\u2019 sy\u2019n dweud wrth y myfyrwyr beth sydd angen iddyn nhw ei wneud ac erbyn pryd. Thema arall sy\u2019n ymddangos ar draws y sector yw adeiladu cymuned o ddysgwyr i fynd i\u2019r afael ag unigedd."}, {"text_idx": "#000061", "text": "Sut fyddwn ni\u2019n rheoli disgwyliadau myfyrwyr?"}, {"text_idx": "#000062", "text": "Dyw rheoli disgwyliadau myfyrwyr byth yn hawdd a gall fod yn fwy heriol fyth dros y flwyddyn nesaf. Un ffordd o reoli disgwyliadau\u2019n effeithiol yw drwy gynnal sgwrs barhaus gyda myfyrwyr a gallu addasu lle bo\u2019n bosibl. Mae trin myfyrwyr fel partneriaid wrth gynllunio eu dysgu hefyd yn cynnwys esbonio pam ein bod yn eu haddysgu yn y ffordd a wnawn, hyd yn oed os nad dyma oedden nhw\u2019n ei ddisgwyl. Yn olaf, mae sgaffaldio eu dysgu ym mha bynnag ffurf mae\u2019n digwydd yn debygol o gynyddu eu boddhad."}, {"text_idx": "#000064", "text": "Sut fydd ein ro\u0302l fel addysgwyr a gweithwyr addysg proffesiynol yn newid?"}, {"text_idx": "#000065", "text": "Mae dull yr ystafell ddosbarth wyneb i waered a hyrwyddwyd gan ein sefydliad yn ystod y flwyddyn academaidd hon yn newid dynameg grym yn yr ystafell ddosbarth. Mae\u2019n caniata\u0301u mwy o ddewis i fyfyrwyr o ran sut a phryd maen nhw\u2019n dysgu. Mae hefyd yn gosod mwy o bwyslais ar diwtoriaid fel mentoriaid a hwyluswyr yn hytrach na darlithwyr. Yn y dyfodol, mae\u2019n debygol y bydd y berthynas rhwng myfyrwyr a staff yn trawsnewid ymhellach. Fel y nodwyd yn gynt, gallai fod yn gyfle i weithio mewn partneriaeth gyda myfyrwyr, gan ganiata\u0301u iddynt fod yn asiantau eu profiad dysgu eu hunain."}, {"text_idx": "#000068", "text": "\u2018Roedd byrddau trafod felly yn ffordd o ail-greu\u2019r drafodaeth y gallem fod wedi\u2019i chael yn y dosbarth, ac yn sgil hynny fe gafwyd dros 900 o bostiadau yn ystod y semester.\u2019"}, {"text_idx": "#000069", "text": "Pa offer ydych chi\u2019n ei ddefnyddio a sut?"}, {"text_idx": "#000070", "text": "Rwy\u2019n defnyddio byrddau trafod ar fodiwl marchnata craidd blwyddyn 1af gyda 97 o fyfyrwyr. Caiff y byrddau trafod eu defnyddio mewn ffordd strwythuredig iawn i roi cyfle i fyfyrwyr gymhwyso theori, model neu fframwaith y maen nhw newydd ddysgu amdano. Yn sgil y dull cyfunol y dechreuwyd ei ddefnyddio mewn ymateb i Covid-19, mi sylwais nad oedd myfyrwyr yn astudio\u2019r cynnwys a recordiwyd yn ei drefn addas, ac nid yn yr wythnos y bwriadwyd iddynt astudio\u2019r pwnc. Roedd hyn yn golygu ei bod yn anodd defnyddio\u2019r sesiynau byw yn MS Teams i wneud ymarferion pwnc-benodol a chreu dadl gan nad oedd llawer o fyfyrwyr wedi astudio\u2019r pwnc eto. Roedd byrddau trafod felly\u2019n ffordd o ail-greu\u2019r drafodaeth y gallem fod wedi\u2019i chael yn y dosbarth, ac yn sgil hynny fe gafwyd dros 900 o bostiadau yn ystod y semester."}, {"text_idx": "#000071", "text": "Pam wnaethoch chi ddefnyddio\u2019r offer hwn?"}, {"text_idx": "#000072", "text": "Dewisais yr offer hwn gan ei fod yn rhwydd iawn ei ymgorffori yn y strwythur dysgu wedi\u2019i recordio a chyfeirio myfyrwyr ato ar yr adeg berthnasol yn eu hastudiaethau. Roedd gan bob darlith a recordiwyd dri \u2018phwynt trafod\u2019 wedi\u2019u cynllunio i gyflawni deilliannau dysgu yn ymwneud a\u0302 chymhwyso dysgu. Ar o\u0302l gweithio trwy gynnwys dysgu ar-lein ar bwnc, gofynnai\u2019r pwynt trafod iddynt rannu eu profiad neu enghraifft berthnasol, a dechrau sgwrs ddyfnach am gymhwyso damcaniaeth i\u2019r byd go iawn."}, {"text_idx": "#000073", "text": "Sut wnaethoch chi gynllunio\u2019r gweithgarwch hwn yn defnyddio\u2019r offer hwn?"}, {"text_idx": "#000074", "text": "Yn PowerPoint y ddarlith a recordiwyd, defnyddiais eicon cyson i nodi trafodaeth, yna cynnwys cyfarwyddiadau y dylent oedi\u2019r fideo, gwneud rhai nodiadau, yna pan fyddant wedi gorffen y ddarlith, mynd i\u2019r \u2018gofod trafod\u2019 a rhannu eu meddyliau."}, {"text_idx": "#000075", "text": "Mi wnes i hefyd ddefnyddio swyddogaeth y bwrdd trafod i osod a derbyn gweithgareddau \u2018tasg gydweithredol\u2019. Fe allen nhw ddarllen y briff ar frig yr edefyn, ac yna postio allbynnau eu grwpiau yn yr edefyn. Yr enw arno oedd \u2018Safle cydweithredu\u2019 ond defnyddio offer y bwrdd trafod yr oedd."}, {"text_idx": "#000076", "text": "Beth yw barn myfyrwyr am yr offer hwn?"}, {"text_idx": "#000077", "text": "Rwy\u2019n credu ei fod yn gymysg, wnaeth rhai myfyrwyr ddim cymryd rhan o gwbl, er i\u2019r mwyafrif wneud hynny (cofiwch eu bod yn cael marciau am gymryd rhan ac ymgysylltu). Cyfeiriodd sawl myfyriwr at y byrddau trafod yn eu hadborth yn yr holiadur gwerthuso modiwl:"}, {"text_idx": "#000078", "text": "\u201cRoeddwn i wrth fy modd a\u0302\u2019r modiwl hwn. Roedd yr athrawes yn rhagorol, ac roedd hi\u2019n glir ei ffocws trwy gydol y modiwl. Y bwrdd trafod oedd rhan orau\u2019r modiwl gan ei fod yn rhoi lle inni gymhwyso\u2019r damcaniaethau. Drwyddi draw, un o\u2019r modiwlau gorau yn fy mlwyddyn gyntaf.\u201d"}, {"text_idx": "#000079", "text": "\u201cGyda phopeth oedd yn digwydd, mae\u2019r modiwl hwn wedi cael ei redeg yn dda iawn y semester hwn. Mae llawer o gynnwys ar-lein i\u2019w wneud ac mae\u2019r fforymau i fyfyrwyr drafod y pynciau dan sylw wedi ei wneud yn fodiwl difyr iawn.\u201d"}, {"text_idx": "#000080", "text": "A oes gennych unrhyw awgrymiadau i bobl sydd eisiau defnyddio\u2019r offer hwn?"}, {"text_idx": "#000081", "text": "Dylech ei gwneud hi\u2019n glir iawn beth rydych chi\u2019n gofyn iddyn nhw ei wneud a ble gallan nhw ddod o hyd iddo. Anogwch y myfyrwyr i lwytho rhith-ffurf (avatar) fel nad yw\u2019r drafodaeth mor ddi-wyneb. Yn sicr ar gyfer modiwlau blwyddyn 1, ystyriwch ddyfarnu marciau am gymryd rhan ac ymgysylltu a\u0302 phethau fel byrddau trafod, wici ac ati. Mae adroddiadau Blackboard yn rhoi ffordd gyflym a hawdd i chi weld pwy sy\u2019n gwneud beth, ble a phryd."}, {"text_idx": "#000082", "text": "Diolch o galon i Dr Martine Garland am rannu\u2019r astudiaeth achos hon. Os hoffech ddysgu rhagor am fwrdd trafod, edrychwch ar bostiad Offer Blackboard ar gyfer Gwaith Grw\u0302p (Blog-bost 4): Trafodaethau a\u2019r cwestiynau a holir yn aml am fyrddau trafod."}, {"text_idx": "#000083", "text": "Pa feddalwedd a allaf ei ddefnyddio i addysgu?"}, {"text_idx": "#000084", "text": "Er bod darpariaeth ein huned yn canolbwyntio ar gefnogi offer craidd megis Blackboard, Turnitin, Panopto ac MS Teams, mae\u2019r rhestr o\u2019r meddalwedd sydd ar gael i staff PA yn llawer hirach."}, {"text_idx": "#000085", "text": "Yn ddiweddar rydym wedi prynu meddalwedd pleidleisio\u2019r Brifysgol \u2013 Vevox a all fod yn ychwanegiad ardderchog i\u2019r offer yr ydych yn eu defnyddio eisoes. Yn ystod y Gynhadledd Dysgu ac Addysgu Flynyddol (archebu lle ar y gynhadledd) bydd ein rheolwr cyfrif Vevox, Joe Probert yn egluro sut y gellir defnyddio Vevox ar gyfer gweithgareddau dysgu. Ddydd Mercher, byddwn hefyd yn cael cyfle i ymuno a\u0302 gweminar ar sut i ddefnyddio Vevox yn eich ystafell ddosbarth hybrid. Os hoffech weld sut mae Vevox wedi cael ei ddefnyddio gan sefydliadau eraill, gallwch hefyd edrych ar yr astudiaethau achos hyn."}, {"text_idx": "#000086", "text": "Offer arall yr ydym wedi ysgrifennu amdano o\u2019r blaen yw Padlet sy\u2019n rhad ac am ddim ac yn cael ei ddefnyddio\u2019n eang ar draws y sector. Edrychwch ar ein blogbost blaenorol sy\u2019n cynnwys rhai syniadau ar sut y gallai gael ei ddefnyddio i addysgu. Mae yna hefyd recordiad o gyflwyniad ar Padlet gan Danielle Kirk a gyflwynwyd yn ystod y 7fed Gynhadledd Dysgu ac Addysgu Flynyddol."}, {"text_idx": "#000087", "text": "Yn seiliedig ar ddarganfyddiadau\u2019r Arolwg Mewnwelediad Digidol rydym hefyd wedi cyhoeddi rhestr o offer digidol ac apiau defnyddiol ar gyfer dysgu. Efallai yr hoffech argymell y rhain i\u2019ch myfyrwyr drwy rannu\u2019r neges hon a\u0302 hwy neu eu cyfeirio at offer penodol a fydd yn eu helpu gyda\u2019r hyn y maent ei angen."}, {"text_idx": "#000088", "text": "Os ydych chi\u2019n penderfynu defnyddio unrhyw feddalwedd trydydd parti ar gyfer dysgu ac addysgu, mae yna rai ystyriaethau i\u2019w gwneud i\u2019ch cadw chi a\u2019ch myfyrwyr yn ddiogel ar-lein."}, {"text_idx": "#000090", "text": "Os oes gennych unrhyw gwestiynau ynghylch defnyddio meddalwedd wrth addysgu, cysylltwch a\u0302 ni ar lteu@aber.ac.uk."}, {"text_idx": "#000092", "text": "Yn arolwg Mewnwelediad Digidol 2018/19 gwnaethom ofyn i fyfyrwyr roi enghreifftiau o\u2019r offer digidol sy\u2019n ddefnyddiol iawn ar gyfer dysgu yn eu barn hwy. Rydym am rannu rhai o\u2019r enghreifftiau ar ein blog."}, {"text_idx": "#000093", "text": "Mynediad i wasanaethau e-ddysgu craidd PA"}, {"text_idx": "#000094", "text": "Endnote \u2013 meddalwedd rheoli cyfeirnodau (am ddim i\u2019w lawrlwytho i staff a myfyrwyr PA)Mendeley \u2013 meddalwedd rheoli cyfeirnodau a rhwydwaith ymchwilwyr"}, {"text_idx": "#000095", "text": "Trefnu a monitro eich cynnydd"}, {"text_idx": "#000096", "text": "ApAber\u2013 gwirio eich amserlen, gweld pa gyfrifiaduron sydd ar gael ar y campws, gweld balans eich Cerdyn Aber, edrych ar amserlenni bysiau lleol a llawer mwyGradeHub \u2013 offer i olrhain eich cynnydd a rhagfynegi pa farciau sydd eu hangen arnoch i gael eich graddAsana \u2013 rhaglen ar y we a dyfeisiau symudol a luniwyd i helpu timau i drefnu, olrhain a rheoli eu gwaithMyStudyLife \u2013 yn anffodus mae\u2019r gwasanaeth hwn yn dod i ben ond rhowch gynnig ar myHomework (ap) yn lle hynny, bydd yn eich helpu i drefnu eich llwyth gwaith"}, {"text_idx": "#000097", "text": "Forest App \u2013 ap i\u2019ch helpu i gadw draw o\u2019ch ffo\u0302n clyfar a chanolbwyntio ar eich gwaithGetRevising \u2013 offer adolyguAnki \u2013 meddalwedd ar gyfer creu cardiau fflachStudy Blue \u2013 cardiau fflach ar-lein, cymorth gyda gwaith cartref a datrysiadau gwerslyfrauQuora \u2013 llwyfan i ofyn cwestiynau a chysylltu a\u0302 phobl sy\u2019n cyfrannu mewnwelediad unigryw ac atebion o safonMemrise \u2013 llwyfan iaith sy\u2019n defnyddio cardiau fflach fel cymhorthion cofio, ond sydd hefyd yn cynnig cynnwys a gre\u0308wyd gan ddefnyddwyr ar amrywiaeth eang o bynciau eraillGeoGebra \u2013 rhaglen geometreg, algebra, ystadegau a chalcwlws ryngweithiolKhanAcademy \u2013 cyrsiau, gwersi ac ymarferion ar-lein rhad ac am ddimTomato Timers \u2013 Mae \u2018Techneg Pomodoro\u2019 yn ddull o reoli amser, mae\u2019r dechneg yn defnyddio amserydd i dorri\u2019r gwaith yn gyfnodau, fel rheol 25 munud o hyd, wedi\u2019u gwahanu gan egwyliau byr"}, {"text_idx": "#000098", "text": "Cynllunio Asesiadau sy\u2019n Rhydd o Bryder"}, {"text_idx": "#000099", "text": "Yn ystod yr W\u0302yl Fach yr wythnos ddiwethaf, cynhaliom ni sesiwn \u2018Cynllunio Asesiadau sy\u2019n Rhydd o Bryder\u2019. Roedd y sesiwn yn seiliedig ar A review of the literature concerning anxiety for educational assessments gan Ofqual sy\u2019n amlinellu\u2019r cysylltiadau rhwng pryder am asesiadau, perfformiad myfyrwyr ac iechyd meddwl. Mae hefyd yn cynnig ymyriadau posibl ar gyfer pryder am asesiadau y gellir eu cymhwyso i gynllunio yn ogystal a\u0302 gweithredu asesiadau."}, {"text_idx": "#000100", "text": "Ar sail yr adolygiad yn ogystal a\u0302 thrafodaethau o\u2019r sesiwn rydym ni wedi paratoi rhestr o gamau syml y gallwch eu cymryd i sicrhau nad yw asesiadau\u2019n peri cymaint o bryder i\u2019ch myfyrwyr:"}, {"text_idx": "#000101", "text": "Defnyddio anogaeth gadarnhaol yn lle apelio at ofn."}, {"text_idx": "#000102", "text": "Mae wedi\u2019i ddangos bod apelio at ofn, gyda negeseuon sy\u2019n pwysleisio pwysigrwydd asesiadau arfaethedig, yn cyfrannu at lefelau uwch o bryder am brofion, ymgysylltu dosbarth is a pherfformiad is mewn tasgau (Putwain & Best, 2011; Putwain, Nakhla, Liversidge, Nicholson, Porter & Reece, 2017; Putwain & Symes, 2014). Yn lle symbylu myfyrwyr drwy apelio at ofn, ceisiwch ail-eirio eich negeseuon yn anogaeth gadarnhaol."}, {"text_idx": "#000103", "text": "Helpu\u2019r myfyrwyr i osod nodau y gellir eu cyflawni."}, {"text_idx": "#000104", "text": "Yn ogystal a\u0302 darparu gwybodaeth i fyfyrwyr ar sut y dylai eu perfformiad neu bapur terfynol edrych, mae\u2019n werth ychwanegu gwybodaeth ar y camau sydd eu hangen i gyrraedd yno. Gall rhannu asesiadau\u2019n gamau ac awgrymu tua faint o amser y dylid ei dreulio ar bob rhan fod yn ddefnyddiol i fyfyrwyr, yn enwedig y rheini sydd heb brofiad o reoli asesiadau prifysgol."}, {"text_idx": "#000105", "text": "Fel y disgrifir yn yr adolygiad \u2018gall amgylcheddau dysgu cadarnhaol gynnwys: cynllunio gwersi sy\u2019n canolbwyntio ar gryfderau a galluoedd myfyrwyr ac yn adeiladu arnynt yn hytrach na nodi gwendidau; rhoi adborth cadarnhaol a chywir; annog perthnasoedd cydweithredol yn hytrach na chystadleuol rhwng cymheiriaid; ac annog cymhelliad cynhenid y myfyrwyr i astudio, yn hytrach na chael eu gorfodi neu ganolbwyntio ar bwysigrwydd deilliannau asesu (Jennings & Greenberg, 2009 dyfynnir yn Ofqual, 2020). Sut allwch chi feithrin yr elfennau hyn yn eich dosbarth?"}, {"text_idx": "#000106", "text": "Addasu\u2019r dull asesu (os yw\u2019n bosibl!)."}, {"text_idx": "#000107", "text": "Mae llawer o ffactorau penodol mewn asesiadau\u2019n effeithio ar faint o bryder y gallant ei achosi. Gall gwneud addasiadau bach i\u2019r dull asesu wneud gwahaniaeth i\u2019ch myfyrwyr:"}, {"text_idx": "#000108", "text": "Cyfryngiad (faint o effaith mae\u2019r asesiad i\u2019w weld yn ei gael ar radd gyffredinol y myfyriwr): Bydd rhannu neu ledaenu asesiadau cymhleth a\u0302 phwysau uchel yn ddarnau llai yn helpu myfyrwyr gyda rheoli eu hamser yn well a chreu llai o bwysau i wneud yn dda.Cymhlethdod (pa mor gymhleth mae\u2019r asesiad yn ymddangos): oes unrhyw beth yng nghynllun yr asesiad y gellid ei symleiddio?Gwerthuso (a gaiff eu perfformiad ei werthuso gan eraill): lle bo\u2019n bosibl ystyriwch leihau effaith yr elfen gwerthuso cymdeithasol mewn asesiadau drwy gyfyngu ar faint y gynulleidfa neu ganiata\u0301u i\u2019r myfyrwyr gyflwyno cyflwyniad wedi\u2019i recordio ymlaen llaw.Amseru (a yw eu perfformiad yn cael ei amseru): mae hwn yn gymwys yn enwedig mewn perthynas ag arholiadau sydd a\u0302 therfynau amser caeth fel arfer. Mae\u2019n werth ystyried ai arholiadau wedi\u2019u hamseru yw\u2019r ffordd orau i fesur cynnydd myfyrwyr ar y deilliant dysgu neu a oes cynllun asesu amgen y gallech ei ddefnyddio."}, {"text_idx": "#000109", "text": "Helpu\u2019r myfyrwyr i deimlo\u2019n barod."}, {"text_idx": "#000110", "text": "Gall cynyddu pa mor barod maen nhw\u2019n teimlo hefyd helpu i leddfu pryder asesu. Rhai o\u2019r pethau y gallwch eu gwneud i helpu eich myfyrwyr deimlo\u2019n barod yw:"}, {"text_idx": "#000111", "text": "sicrhau bod yr asesiad yn glir, yn fanwl ac yn hygyrch;cysylltu asesiadau\u2019n glir ac yn amlwg a\u0302 deilliannau dysgu;cysylltu sgiliau a ddysgwyd drwy\u2019r modiwl a\u0302\u2019r rheini sy\u2019n eu helpu mewn asesiadau;cyfleu disgwyliadau (e.e. faint o amser y dylent ei dreulio ar asesiad) yn glir dro ar o\u0302l tro."}, {"text_idx": "#000112", "text": "Yn olaf, efallai mai\u2019r ffordd fwyaf effeithiol i wneud myfyrwyr yn fwy parod a\u2019u helpu i arfer a\u0302 chael eu hasesu yw ffug arholiadau ac asesiadau ffurfiannol eraill (Ergene, 2011)."}, {"text_idx": "#000113", "text": "Rhoi gwybodaeth i fyfyrwyr ar bryder am asesiadau a sut i\u2019w reoli."}, {"text_idx": "#000114", "text": "Gallwch helpu drwy roi gwybodaeth i fyfyrwyr fod pryder am asesiadau\u2019n gyffredin ymhlith myfyrwyr a rhoi dolenni iddynt at adnoddau sydd ar gael (gweler isod)."}, {"text_idx": "#000115", "text": "Cefnogi eich Dysgu: modiwl ar gael i\u2019r holl fyfyrwyr drwy Blackboard sy\u2019n cynnig gwybodaeth hanfodol ar asesiadau yn cynnwys adran fer ar ymdrin a\u0302 phryder am asesiadau."}, {"text_idx": "#000116", "text": "Canllaw Cyflym i Lwyddiant Myfyrwyr: man cychwyn da ar gyfer helpu myfyrwyr i feithrin sgiliau academaidd fel rheoli amser, strategaethau astudio effeithiol a\u2019r gallu i\u2019w cymell eu hunain."}, {"text_idx": "#000117", "text": "Tudalennau SgiliauAber (hefyd ar gael drwy Blackboard): cymorth i fyfyrwyr ar amrywiol sgiliau hanfodol yn cynnwys ysgrifennu academaidd, cyfeirnodi neu gyflogadwyedd."}, {"text_idx": "#000118", "text": "Adnoddau Lles Myfyrwyr: amrywiol adnoddau i fyfyrwyr sy\u2019n gallu eu helpu i feithrin strategaethau ymdopi."}, {"text_idx": "#000119", "text": "Er efallai nad yw\u2019n bosibl cynllunio asesiadau sy\u2019n gwbl rydd o bryder, gall rhai o\u2019r camau hyn gael effaith gadarnhaol ar berfformiad a lles myfyrwyr."}, {"text_idx": "#000122", "text": "Hoffem recriwtio 8 myfyriwr. Cynhelir y prosiect rhwng 5 ac 17 Gorffennaf 2021. Gan ddibynnu ar y grw\u0302p, bydd gofyn i\u2019r Llysgenhadon ymrwymo i oddeutu 13 awr o waith naill ai yn ystod wythnos gyntaf neu ail wythnos y prosiect."}, {"text_idx": "#000123", "text": "Gofynnwn i chi ystyried annog eich myfyrwyr i wneud cais am y ro\u0302l drwy borth GwaithAber lle ceir hyd i ragor o wybodaeth. Y dyddiad cau yw 21 Mehefin."}, {"text_idx": "#000125", "text": "Subscribe to Blog via Email"}]